ચીનમાં આવી જંગી મોબાઇલ ફોન ફેક્ટરી હોય તે માન્યામાં આવે, પણ ભારતે આ સિદ્ધિ મેળવી તે નોંધનીય છે. નોઇડા સેક્ટર 81માં સેમસંગની ફેક્ટરી ઘણા વર્ષોથી છે. તેની સામે જ બીજી વિશાળ જગ્યામાં માત્ર મોબાઇલ ફોન બનાવવા માટે ફેક્ટરી તૈયાર થઈ ગઈ, તે સૌથી વધુ સંખ્યામાં એક જ જગ્યાએ ફોનનું ઉત્પાદન કરશે. લગભગ બાર કરોડ ફોન બનશે. 35 એકરમાં સેમસંગ કંપનીએ ફેક્ટરી ઊભી કરી છે. લગભગ 20 વર્ષ પહેલાં સેમસંગે અહીં ફેક્ટરી શરૂ કરી હતી. તે વખતે ટીવી બનાવવાનું શરૂ થયું હતું, કેમ કે સોની અને તોશિબા જેવી જાપાની કંપનીઓ અને ભારતની ઓનિડા, વિડિયોકોન જેવી કંપનીઓને પાછળ રાખીને સેમસંગ અને એલજી જેવી કોરિયન કંપનીઓ અહીં જામી ગઈ હતી. તેમના ટીવી વધારે આધુનિક અને વધારે સસ્તાં હતાં.